Mynem fruntlicken grus nw vnde tho allen tyden thouoren. Ersamme vnde wyszen hern borgemeyster vnde rotmans(!) der stat Refel, ick fuge jwer wysheyt tho wetten, dat in den herbist vorganen eyn iar alhyr ken Abo quam eyn geselle genomet Mathias vnde sloch vp synen krom sunder orloff vnde vorleff der stat vnde myner, dat doch eyn wyse vnde eyn gewonet ys noch vnszeren swedischen recht orleth tho byden by vorlosth des gudes. Des hebbe ick clage gekrygen ober yn. Dor ist dy vorgenomete Mathias tho my gekomen vnde hat my gebeden, ick solde ym behul[p]lich wesen. Des froget ick ym wor dy gutter tho hus horden. Do sprach he, sy horen tho Refel tho hus, vnde gude lude hetten yn uth gemaket myt den gütder vnde alhy in dat lant gesanth. Do sprach ick wes ick kan doen vmme der von dor in Refel vnde vmme des dowzken copmans wylle wulde ick gerne doen vnde alle tijdt my fruntlicken latten fynden dor ynne. Hyr nochmols hebbe ick vorfaren wo dy guttere in Hollanth tho hus horen vnde nicht tho Refel. Des hebbe ick ym syne gutter alhijr gerastyreth, wentte Swedes rick helth dy (helth dy) Hollander nicht better alzo yre fy[e]nde. Des yst dy vorgenomet Mathias vor my gekomen vnde hat my gebeden. ick solde yn los latten; he wulde bywys hollen von den radt tho Refel, dat dy gutter tho Refel tho hus horden, vnde dy gutter solde alzo lange alhyr blyuen so lange dat hij bywys brecht von den rade tho Refel, des ick darme tho frede was vnde noch sy, ys sagke dat ys tho Refel tho hus horth. Bouen dat ys he wech gethogen vnde hefft nicht gehalden syn gelefft, sunder mede genomen losse rosze, marden, myngken smaschyn vnde ander felwergk, dat ick bywysen kan mit guden luden. Alzo vorsta ick wo yn dy kontter wyl vordedigen vor synem man, dat hy vnnder ym geboren ist, dat ick denne nicht straffe vnde etzlickem guttere gerastyrth hefft, dy ym doch nicht tho komen, wente ym komt nicht mer wenne en schyneysen tho; dy andere beyde komen my vnde mynen heren tho. Alzo ys myn bede, dat gy alzo wiil doen vnde vnderwysen den kontter, dat hy latte my vnde mynen heren folgen; dat genne doe ick recht tho henen. Gescryuen jnt jar xv(c) vnd viij, den donerda[g] noch Lucie. Josepf Peterssen voget vp den slotte Abo. Adress: DEm vorsichtigenn vnd wysenn heren heren burgermester vnde radt der stat Refel tho kommende dysse bryff.